Академик цIэрыIуэм и цIэр фIащащ
Мы махуэхэм дэнэкIи щагъэлъапIэ цIыхур хьэршым зэрылъатэрэ илъэс 60 зэрырикъур. Ди республикэми къыщызэрагъэпэщащ абы ехьэлIа гуфIэгъуэ зэхыхьэ куэд.
Налшык дэт «ДыгъафIэ къалэ» творчествэмкIэ сабий академием къыщызэIуахащ хьэршым епха щIэныгъэм ди щIыналъэм зыщегъэужьыным телэжьэну лабораторэ. Абы фIащащ ЩIэныгъэхэмкIэ Урысей Академием и академик цIэрыIуэ, ди лъахэгъу еджагъэшхуэ Энеев Тимур Магомед и къуэм (1924-2019) и цIэр.
Лъэпкъыр зэрыгушхуэ щIэныгъэлIыр РАН-м и Президиумым хэтащ, хьэршым епха IэнатIэхэмкIэ абы и къудамэм и унафэщIу, механикэмкIэ, хьэрш ракетэхэр зэпкърылъхьэнымкIэ IэщIагъэлI Iэзэу дунейм тетащ. Энеевыр Лениным и цIэр зезыхьэ Къэрал саугъэтым и лауреатщ. Хьэршыр джыным, ар къэгъэIурыщIэным теухуа и къэхутэныгъэхэм папщIэ щIэныгъэлI пажэм къыхуагъэфэщауэ щытащ Ленин, Бэракъ Плъыжь орденхэр. Абы и IэдакъэщIэкIхэм я нэхъыбэр ноби хуолажьэ хьэршым яутIыпщ аппаратхэм я псынщIагъыр къэхутэнымрэ ахэр цIыхум и унафэм щIэгъэтынымрэ. Апхуэдэ и щIэныгъэ лэжьыгъэ купщIафIэхэм папщIэ абы къратащ Цандер Ф. А. и цIэр зезыхьэ дыщэ медалыр. Апхуэдэу Энеевыр хуабжьу дихьэхыу щытащ космогонием, астрофизикэм, планетэхэм я зэхуаку щызекIуэ спутник системэ лъэщ зэтеубла зэрыхъуным. Иужьрей илъэсхэми абы елэжьащ.
Апхуэдэ цIыху цIэрыIуэм и цIэр зезыхьэну лабораторэм гукъыдэжышхуэ яIэу щылэжьэнущ, къэхутэныгъэ хьэлэмэтхэр щрагъэкIуэкIынущ хьэрш щIэныгъэм дихьэх ныбжьыщIэхэр. Ди гуапэщ академием и IэнатIэр абыхэм угъурлы яхуэхъуну, ди республикэм и цIэр фIыкIэ зыгъэIун лэжьыгъэ куэд абы щызэфIахыну.
ЖЫЛАСЭ Маритэ.
